CELEX: 32016D1049
Language: sk
Date: 2016-06-27 00:00:00
Title: Vykonávacie rozhodnutie Komisie (EÚ) 2016/1049 z 27. júna 2016, ktorým sa stanovuje finančný príspevok Únie na výdavky, ktoré v roku 2013 vznikli Cypru v súvislosti s financovaním núdzových opatrení na boj proti pseudomoru hydiny [oznámené pod číslom C(2016) 3857]

29.6.2016   
            
            
               SK
            
            
               Úradný vestník Európskej únie
            
            
               L 170/69
            
         VYKONÁVACIE ROZHODNUTIE KOMISIE (EÚ) 2016/1049
   z 27. júna 2016,
   ktorým sa stanovuje finančný príspevok Únie na výdavky, ktoré v roku 2013 vznikli Cypru v súvislosti s financovaním núdzových opatrení na boj proti pseudomoru hydiny
   
      
         [oznámené pod číslom C(2016) 3857]
      
   
   (Iba grécke znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (1), a najmä na jeho článok 36 ods. 4,
   so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (2), a najmä na jeho článok 84 ods. 2, článok 121 ods. 1 a článok 133 ods. 2,
   keďže:
   
               (1)
            
            
               V nariadení Komisie (ES) č. 349/2005 (3) sa stanovujú pravidlá poskytovania finančných príspevkov Únie na núdzové opatrenia zamerané na eradikáciu určitých chorôb zvierat vrátane pseudomoru hydiny. V článku 7 uvedeného nariadenia sa stanovuje, ktoré dokumenty má členský štát žiadajúci o finančný príspevok Únie predložiť, ako aj termíny na predloženie týchto dokumentov.
            
         
               (2)
            
            
               Vo vykonávacom rozhodnutí Komisie 2013/724/EÚ (4) sa stanovuje finančný príspevok Únie pre Cyprus na pokrytie nákladov, ktoré danému členskému štátu vznikli v roku 2013 v súvislosti s prijímaním opatrení na boj proti pseudomoru hydiny, podľa rozhodnutia Rady 2009/470/ES (5). Ako časť finančného príspevku Únie bola teda danému členskému štátu vyplatená prvá tranža vo výške 250 000,00 EUR za náklady, ktoré mu vznikli v roku 2013. Vo vykonávacom rozhodnutí 2013/724/EÚ sa okrem toho stanovuje, že výška finančného príspevku Únie sa má stanoviť v ďalšom rozhodnutí, ktoré sa má prijať v súlade s postupom uvedeným v danom rozhodnutí.
            
         
               (3)
            
            
               V nariadení (EÚ) č. 652/2014 sa stanovujú platby, ktoré sa za uvedených okolností majú uhradiť členským štátom. V tejto súvislosti sa v uvedenom nariadení stanovuje prijatie vykonávacích aktov na účely stanovenia finančného príspevku. Uvedeným nariadením sa okrem toho zrušilo rozhodnutie 2009/470/ES a odkazy na uvedené rozhodnutie sa považujú za odkazy na nariadenie (EÚ) č. 652/2014.
            
         
               (4)
            
            
               Vykonávacím rozhodnutím 2013/724/EÚ boli splnené požiadavky nariadenia (EÚ, Euratom) č. 966/2012, a najmä jeho článku 84.
            
         
               (5)
            
            
               Cyprus 13. februára 2014 predložil Komisii oficiálnu žiadosť o úhradu výdavkov, ku ktorej bola pripojená finančná správa, podporné dokumenty a epidemiologická správa o každom chove, v ktorom boli zvieratá zabité a zlikvidované. V žiadosti ide o náhradu vo výške 355 361,23 EUR.
            
         
               (6)
            
            
               Z predbežného auditu, ktorý na mieste vykonal príslušný útvar auditu, vyplynulo, že na finančný príspevok Únie nie sú oprávnené výdavky vo výške 81 156,54 EUR. Finančný príspevok Únie by sa preto mal stanoviť na 274 204,69 EUR. Okrem vyplatenej sumy by sa teda mala poskytnúť konečná doplnková tranža vo výške 24 204,69 EUR.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   1.   Finančný príspevok Únie na výdavky, ktoré v roku 2013 vznikli Cypru v súvislosti s financovaním núdzových opatrení na boj proti pseudomoru hydiny sa týmto stanovuje na 274 204,69 EUR.
   2.   Zostatok finančného príspevku Únie, ktorý sa má vyplatiť Cypru, sa týmto stanovuje na 24 204,69 EUR.
   Článok 2
   Toto rozhodnutie je určené Cyperskej republike.
   
      V Bruseli 27. júna 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 189, 27.6.2014, s. 1.
   
      (2)  Ú. v. EÚ L 298, 26.10.2012, s. 1.
   
      (3)  Nariadenie Komisie (ES) č. 349/2005 z 28. februára 2005 stanovujúce pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (Ú. v. EÚ L 55, 1.3.2005, s. 12).
   
      (4)  Vykonávacie rozhodnutie Komisie 2013/724/EÚ zo 5. decembra 2013 o finančnom príspevku Únie na núdzové opatrenia zamerané na boj proti pseudomoru hydiny na Cypre v roku 2013 (Ú. v. EÚ L 328, 7.12.2013, s. 121).
   
      (5)  Rozhodnutie Rady 2009/470/ES z 25. mája 2009 o výdavkoch na veterinárnom úseku (Ú. v. EÚ L 155, 18.6.2009, s. 30).